Document ID: 32008D0560

NEUVOSTON PÄÄTÖS,
tehty 3 päivänä kesäkuuta 2008,
liiallisen alijäämän olemassaolosta Italiassa tehdyn päätöksen 2005/694/EY kumoamisesta
(2008/560/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 104 artiklan 12 kohdan,
ottaa huomioon komission suosituksen,
sekä katsoo seuraavaa:
(1)
Neuvoston päätöksellä 2005/694/EY (1), joka tehtiin perustamissopimuksen 104 artiklan 6 kohdan mukaisesti komission suosituksesta, on todettu, että Italiassa on liiallinen alijäämä. Neuvosto pani merkille, että julkisen talouden alijäämä oli yli 3 prosenttia suhteessa BKT:hen olevan viitearvon mutta kuitenkin lähellä sitä vuosina 2003 ja 2004, kun taas julkisen talouden bruttovelka oli molempina vuosina noin 106-107 prosenttia suhteessa BKT:hen, mikä on selvästi yli perustamissopimuksen mukaisen viitearvon, joka on 60 prosenttia suhteessa BKT:hen, eikä se ollut viime vuosina vähentynyt riittävän nopeasti.
(2)
Neuvosto antoi 28 päivänä heinäkuuta 2005 perustamissopimuksen 104 artiklan 7 kohdan sekä liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetun neuvoston asetuksen (EY) N:o 1467/97 (2) 3 artiklan 4 kohdan mukaisesti Italialle komission suositukseen perustuvan suosituksen liiallisen alijäämän poistamiseksi vuoteen 2007 mennessä. Suositus julkaistiin.
(3)
Perustamissopimuksen 104 artiklan 12 kohdan mukaisesti neuvoston päätös liiallisen alijäämän olemassaolosta kumotaan, kun liiallinen alijäämä kyseisessä jäsenvaltiossa on neuvoston käsityksen mukaan oikaistu.
(4)
Perustamissopimuksen liitteenä olevan liiallisia alijäämiä koskevasta menettelystä tehdyn pöytäkirjan mukaan komissio toimittaa menettelyn täytäntöönpanoa varten tarvittavat tiedot. Jäsenvaltioiden on Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta 22 päivänä marraskuuta 1993 annetun neuvoston asetuksen (EY) N:o 3605/93 (3) 4 artiklan mukaisesti pöytäkirjan soveltamisen osana annettava tiedot julkisen talouden alijäämästä ja velasta sekä muista asiaan liittyvistä muuttujista kahdesti vuodessa, 1 päivään huhtikuuta ja 1 päivään lokakuuta mennessä.
(5)
Niiden tietojen perusteella, jotka komissio (Eurostat) on asetuksen (EY) N:o 3605/93 8 g artiklan 1 kohdan mukaisesti toimittanut saatuaan Italialta ilmoituksen ennen 1 päivää huhtikuuta 2008, ja komission yksiköiden kevään 2008 talousennusteen perusteella voidaan tehdä seuraavat päätelmät:
-
kasvettuaan ensin 3,5 prosentista suhteessa BKT:hen vuonna 2004 4,2 prosenttiin suhteessa BKT:hen vuonna 2005 julkisen talouden alijäämä supistui 3,4 prosenttiin suhteessa BKT:hen vuonna 2006 ja vuonna 2007 edelleen 1,9 prosenttiin suhteessa BKT:hen, joka on alle 3 prosentin viitearvon suhteessa BKT:hen. Ilman kertaluonteisten toimenpiteiden vaikutusta talousarvioon alijäämä olisi 1,7 prosenttia suhteessa BKT:hen vuonna 2007. Lukua voidaan verrata joulukuussa 2006 tarkistetussa vakausohjelmassa asetettuun 2,8 prosentin alijäämätavoitteeseen suhteessa BKT:hen,
-
sopeutus perustui pysyvien verotulojen kasvuun, joka pitkälti ylitti odotukset kaudella 2006-2007. Tämä oli pääasiassa sen ansiota, että hyväksytyt toimenpiteet olivat odotettua tehokkaampia ja talouskasvu jonkin verran ennustettua nopeampaa. Rakenteellisen rahoitusaseman (suhdannetasoitettu rahoitusasema ilman kertaluonteisia ja muita väliaikaisia toimenpiteitä) arvioidaan parantuneen vuonna 2006 1 prosenttiyksikköä ja vuonna 2007 1 prosenttiyksikköä suhteessa BKT:hen sen jälkeen, kun se oli vuonna 2005 heikentynyt prosenttiyksikköä suhteessa BKT:hen,
-
vuoden 2008 osalta kevään 2008 talousennusteessa ennustetaan alijäämän kasvavan 2,3 prosenttia suhteessa BKT:hen, kiinteistöjen myynnistä saadut 0,1 prosenttia suhteessa BKT:hen olevat tulot mukaan luettuina. Rahoitusaseman ennustettuun heikkenemiseen ovat syynä sekä juoksevien perusmenojen osuuden kasvu suhteessa BKT:hen että juoksevien verojen aleneminen. Tämä kompensoituu osittain pääomamenojen oletetulla vähenemisellä, mikä johtuu vuonna 2007 aiheutuneista merkittävistä kertaluonteisista menoista. Vaikka alijäämä, jonka ennustetaan olevan 2,3 prosenttia suhteessa BKT:hen, onkin vain vähän korkeampi kuin vakausohjelman marraskuussa 2007 suoritetussa tarkistuksessa asetettu virallinen alijäämätavoite eli 2,2 prosenttia suhteessa BKT:hen, jälkimmäinen perustui huomattavasti suurempaan arvioon vuoden 2007 alijäämästä kuin ilmoitettu toteutuma. Kevään talousennusteen mukaan alijäämä on vuonna 2009 2,4 prosenttia suhteessa BKT:hen, jos politiikka pysyy ennallaan. Tämä merkitsee, että alijäämä on uskottavasti ja pysyvästi saatu 3 prosentin viitearvon alapuolelle,
-
rakenteellisen rahoitusaseman ennustetaan kuitenkin heikkenevän yli prosenttiyksikköä suhteessa BKT:hen vuonna 2008 ja paranevan prosenttiyksikköä vuonna 2009, jos politiikka pysyy ennallaan. Arvioinnissa on otettava huomioon tarve edistyä kohti rahoitusaseman keskipitkän aikavälin tavoitetta, joka Italian osalta on tasapainoinen rakenteellinen rahoitusasema,
-
laskettuaan kymmenen vuoden kuluessa juuri alle 104 prosenttiin suhteessa BKT:hen vuonna 2004 (yli 121 prosentista suhteessa BKT:hen vuonna 1994) julkisen talouden velkasuhde kasvoi 2 prosenttiyksikköä suhteessa BKT:hen vuonna 2005 ja edelleen 0,6 prosenttiyksikköä 106 prosenttiin suhteessa BKT:hen vuonna 2006. Velkasuhde putosi jälleen 104 prosenttiin suhteessa BKT:hen vuonna 2007. Velkasuhteen kehitykseen vaikutti merkittävästi väliaikainen alijäämää kasvattava rahoitustoimi eli rahavarojen kerryttäminen vuonna 2006 ja toimen purkaminen vuonna 2007. Ilman tätä toimea velkasuhde olisi pysynyt pitkälti vakaana vuonna 2006, kun perusylijäämäkin parani neuvoston suosituksen mukaisesti. Komission kevään 2008 talousennusteen mukaan velkasuhteen ennustetaan politiikan pysyessä ennallaan putoavan noin 102 prosenttiin vuoteen 2009 mennessä. Vaikka Italian velkasuhde on edelleen korkea ja ylittää selvästi viitearvon, julkisen velan voidaan katsoa vähentyneen suhteessa BKT:hen samassa tahdissa liiallisen alijäämän korjaamisen kanssa vuonna 2007.
(6)
Neuvoston käsityksen mukaan Italian liiallinen alijäämä on oikaistu, ja näin ollen päätös 2005/694/EY olisi kumottava,
ON TEHNYT TÄMÄN PÄÄTÖKSEN:
1 artikla
Kokonaistilanteen arviointi osoittaa, että Italian liiallisen alijäämän tilanne on oikaistu.
2 artikla
Kumotaan päätös 2005/694/EY.
3 artikla
Tämä päätös on osoitettu Italian tasavallalle.
Tehty Luxemburgissa 3 päivänä kesäkuuta 2008.

Labels: 2
18